Diit 29
Pal kɛ kui̱ lua̱k.
(Dit Dee-bid)
1
Liakɛ Kuoth Nhial yɛn
ja̱a̱k Nhial diaal,
liakɛ Kuoth Nhial kɛ kui̱
bumädɛ kɛnɛ wuɔ̱tdɛ.
2
Liakɛ Kuoth Nhial kɛ
buɔ̱m cio̱tädɛ.
Palɛ Kuoth Nhial
kɛ ɣöö rɛl gɔɔydɛ rɔ̱.
3
Cua jɔw Kuɔth Nhial liŋ
wi̱i̱ pi̱i̱ni,
Kuoth in buɔy ma̱a̱rɛ,
ce̱tnikɛ nhial,
ɛn Kuoth Nhial ma̱a̱rɛ
wi̱i̱ pi̱i̱ni ti ŋuan.
4
Kä jɔw Kuɔth Nhial bumɛ ɛlɔ̱ŋ
jɔw Kuɔth Nhial thiɛkɛ li̱ŋ.
5
Jɔw Kuɔth Nhial la to̱lɛ thep
Kuoth Nhial to̱lɛ thep
rööl Lɛ-ba-nɔn.
6
Kä jakɛ Lɛ-ba-nɔn kä tuɔ̱k
ce̱tnikɛ kɔ̱a̱l,
kä jakɛ Thir-yon
kä wur ce̱tnikɛ dɔw mök.
7
Kä jɔw Kuɔth Nhial no̱o̱ŋɛ
bo̱l maac.
8
Kä jɔw Kuɔth Nhial
lathɛ därdɔaar,
Kuoth Nhial lathɛ
därdɔaar Ka-dɛc.
9
Kä jɔw Kuoth Nhial
yɔ̱kɛ jiɛn gilä,
kä tɛŋɛ ji̱th thepni piny.
Kä rɔal nɛy diaal tin te
luaakdɛ i̱, “Liak akɛ Kuoth!”
10
Kä Kuoth Nhial tëë nyuurä
wi̱c kɔamdɛ wi̱i̱ pi̱i̱ni,
Kuoth Nhial cɛ nyuur ala kuäär
mi do̱raar.
11
A Kuoth Nhial moc nɛɛkɛ
kɛ buɔ̱m!
Kä ɛ Kuoth Nhial poth nɛɛkɛ
kɛ mal!
